次韻山中小集
作者：方岳
朝代：宋

paragraphs: 一生大錯空環轍，何啻糜渠六州鐵。
不如歸來乎山中，山泉自香山酒冽。
冰虀一釂累數觴，山中之樂那可量。
梅花在傍具知狀，落筆煙雲生草堂。
雪意催詩鬭清絕，與巧而遲寧速拙。
豈知世上多路岐，莫遣胸中少風月。
酒酣膽熱鬚髯張，老夫無復當年狂。
乾坤許大不欠我，春猿秋鶴聊徜徉。